**Avspenning i Norden**

*Forslagstiller:* Johnny Kristiansen, Harstad SV og Arne Johan Johansen, Kvæfjord SV

Verdenssituasjonen er mørkere enn på lenge. Vi lever i ei tid hvor fredskreftene står lavt i kurs. Russland har gått til angrepskrig på et nabo- og broderland. Israel har bombet Gaza sønder og sammen etter et terrorraid fra Hamas. Landet har i dag den mest høyreorienterte regjeringa noensinne hvor målet er å annektere Vestbredden og kaste ut alle palestinere. I stedet for en krig som ødelegger infrastruktur og dreper mennesker må forhandlinger snarest komme i gang slik at den nåværende våpenhvilen gjøres om til varig fred. En palestinsk stat må snarest etableres. FN besluttet i 1948 at Palestina skulle deles i to; en israelsk stat der den ligger i dag, og en palestinsk stat på Vestbredden. Norge må i samarbeid med andre likesinnede land bidra til å få israelske bosettere bort fra Vestbredden. Uten at dette skjer, vil det ikke bli slutt på krigen i dette området.

 Samtidig bør det som et ledd i fredsforhandlinger i Ukraina-krigen åpnes for at russerne i Donetsk gis selvstyre, og selv få bestemme sin statstilknytning. Samtidig må Ukraina få sikkerhetsgarantier slik at ikke nye russiske angrep finner sted. FN må på banen for å sikre at dette skjer og at partene respekterer internasjonal folkerett. Skal verdensfreden kunne sikres for de neste tiåra må FN reformeres og stormaktenes vetorett skiftes ut med demokrati og flertallsmakt også i Sikkerhetsrådet. I denne prosessen bør Norden ta tilbake sin megler- og fredsrolle i det internasjonale samfunnet. Et atomfritt og sammensveiset Norden kan være et godt virkemiddel i så måte. Norden må innta en sikkerhets- og forsvarspolitikk som først og fremst ivaretar egne interesser og ikke passivt bli et lydig redskap for USAs stormaktspolitikk og konkurranse med Russland og Kina.

Norges utenrikspolitikk går i for stor grad ut på at vi skal holde oss inne med vår hovedallierte, USA. Dette kan bli krevende med Trump som president. Viktigst for Norge er å bevare demokrati, sikkerhet, trygghet og en god og selvstendig økonomi. Når USAs prosjekt er konfliktdrivende både i forhold til Russland og Kina, må Norge distansere seg fra dette. Vi må ta tilbake definisjonsmakta over vår egen politikk. Det gjorde vi ikke da vi bombet kontroversielle mål i Libya og bidro til regimeskifte for å ivareta USAs sikkerhetsgaranti overfor Norge. At vi sender en fregatt til Sør- Kina-havet er ikke å ivareta norske interesser, ei heller er det i pakt med NATO-medlemskapets utgangspunkt. Når USA nå truer med å bruke økonomisk eller militær makt for å underlegge seg landområdene til NATO-allierte og andre naboer må vi ta resolutt avstand fra det. Som småstat er vi helt avhengig av en verdensorden der folkeretten ligger til grunn.

 Norden som militær blokk vil være et viktig virkemiddel for fred i nord. Norden må igjen bli en region der avspenning og lavspenning blir en realitet. Østersjøen bør ikke bli et hav der stormaktene regjerer, men heller et sted der nordiske og baltiske land hevder suvereniteten sammen. Amerikanske militærbaser nær russegrensa er ikke veien å gå for å fremme freden i regionen. Nordisk forsvarssamarbeid er et lang bedre virkemiddel.

Etter ei uke med Trump som USAs president ser vi hvordan USA som demokrati er i oppløsning. Det er betydelig fare for at USA vil ødelegge NATO som garantist for fred og sikkerhet. Framfor alt truer Trump Danmark og Grønland med okkupasjon. Det er derfor tid for en grundig gjennomgang av de spesielle forsvarsavtalene USA har inngått med Norge. Norsk basepolitikk er helt undergravd. 16 steder råder amerikansk og ikke norsk suverenitet, blant annet fem steder i vårt nærområde. Det samme skjer i resten av Norden. Slik blir Nordkalotten svært utsatt i den nye kalde krigen som har oppstått.

 SV vil:

* arbeide for en FN-reform der flertallsmakt erstatter stormaktenes vetorett
* gjenreise FNs rolle som fredsforebyggende og fredsbevarende kraft
* arbeide for at den norske regjeringa skal ratifisere FNs atomvåpenforbud
* arbeide sammen med de andre nordiske land for et tettere forsvarssamarbeid, men samtidig gå inn for Norden og Baltikum som en atomvåpenfri lavspenningssone
* reforhandle de spesielle tosidige forsvarsavtalene med USA
* støtte Grønland i kampen for suverenitet og på det sterkeste ta avstand fra amerikanske planer om å annektere Grønland og Panamakanalen
* arbeide for varig fred i Ukraina og Israel/ Palestina
* støtte ei tostatsløsning der Israel trekker seg ut av både Gaza og Vestbredden